
______________________________________________________________________________

	Развојна агенција Србије

	


	11000 Београд

	Кнеза Милоша бр. 12


Поштовани,

Заштитник грађана је у оквиру својих уставних и законских овлашћења, а по спроведеном поступку контроле правилности и законитости рада Развојне агенције Србије по притужби Д. Л. из Београда и других, актом 13-26-1118/16, дел. бр. 4084 од 20. 10. 2016. године утврдио пропусте у раду органа и дао препоруке о начину отклањања уочених недостатака. 
Развојна агенција Србије је актом бр. 07-00-6/2016-06, који је Заштитнику грађана достављен 23. 12. 2016. године, обавестила Заштитника грађана да је Развојна агенција Србије почела са радом 11. 1. 2016. године на основу одлуке Владе Републике Србије, а у складу са чланом 27. Закона о улагањима. Указано је да Развојна агенција Србије нема законску обавезу преузимања запослених из Агенције за страна улагања и промоцију извоза и Националне агенције за регионални развој и да се заснивање радног односа у Развојној агенцији Србије врши применом одредби Закона о раду. Развојна агенција Србије истиче да се не слаже да је лицима која су у јануару 2016. године била запослена у Националној агенцији Србије и која су потенцијално била заинтересована да раде у Развојној агенцији Србије повређено право, јер не постоји законска обавеза расписивања конкурса нити ангажовања Националне службе за запошљавање. 
Стога Развојна агенција Србије сматра да нема основа да изврши процену радних способности, радног искуства и квалификација свих лица којима је 11. 1. 2016. године престао радни однос у Националној агенцији за регионални развој и која нису засновала радни однос у Развојној агенцији Србије и да упореди исте са радним способностима, искуством и квалификацијама бивших запослених Националне агенције за регионални развој који су запослени у Развојној агенцији Србије.
На основу изнетих навода Развојне агенције Србије, може се закључити да Развојна агенција Србије није уважила став и препоруке овог органа.

Због наведеног Вам указујемо да, с обзиром да Развојна агенција Србије није поступила по препоруци Заштитника грађана упућеној 20. 10. 2016. године, Заштитник грађана има овлашћење сходно члану 31. став 5. Закона о Заштитнику грађана да о томе обавести јавност, Скупштину и Владу Републике Србије. 
	ЗАМЕНИЦА 

ЗАШТИТНИКА ГРАЂАНА

	

	Владана Јовић

